Westerse politieke en ekonomiese waardes toenemend uitgedaagArgieffoto. Die Verenigde State van Amerika was sonder twyfel die groot politieke en ekonomiese mag van die tweede helfte van die twintigste eeu. Terwyl veral Europese lande die uitdagings van groot na-oorlogse skuld en die fisiese verwoesting van infrastruktuur moes hanteer, kon die VSA die ruimte vul as die magtigste land op aarde. Amerika se opkoms as wêreldmag het reeds ná die burgeroorlog tussen die state van die suide en noorde begin. Tussen 1865 en 1898 het spoorlyne in die VSA in afstand met 567% toegeneem. Gedurende dieselfde periode het die hoeveelheid koring wat verbou is met 256% en mielies met 222% toegeneem, terwyl die hoeveelheid steenkool wat in state soos Kentucky en Wes-Virginië gemyn is, met 800% toegeneem. Die opkoms van Amerika as wêreldmag is grootliks gedryf deur industrialisering, daarna die era van inligtingstegnologie en dit alles tesame met die voordele van ’n groot land, ryk aan natuurlike hulpbronne en ’n groot en groeiende bevolking. Die balans van mag in die wêreld is egter voortdurend besig om te verskuif. Die geskiedenis is ryk aan moondhede wat gekom en weer gegaan het. So is Brittanje vandag ’n veel kleiner rolspeler op die internasionale ekonomiese en politieke verhoog as wat dié land ’n eeu gelede was. Oor die afgelope paar jaar, en veral sedert die onlangse skuldkrisis in Westerse lande, word algemeen aanvaar dat veral die ekonomiese mag in die wêreld besig is om oos te skuif na lande soos China en Indië. Volgens die Wêreldbank se berekeninge is China se ekonomie reeds groter as dié van die VSA sou daar vir pryspariteit voorsiening gemaak word. Vyf van die agt grootste bevolkings in die wêreld kan in Asië aangetref word. In ’n era van globalisering waar mag nie meer net deur die grootte van jou bevolking of selfs jou weermag, bepaal word nie moet die vraag egter gevra word oor watter lande en streke dan werklik gedurende die een-en-twintigste eeu as invloedryke wêreldmagte na vore gaan tree. Terwyl Suid-Korea en Japan gedurende die tweede helfte van die twintigste eeu die Amerikaanse politieke en ekonomiese voorbeeld gevolg het, ontbreek die waardes wat Amerika graag in ander wêrelddele wil sien, vandag by die meeste opkomende magte. In China het die regerende Kommunistiese Party onlangs aangekondig dat hulle oorweeg om die huidige tienjaarbeperking op die termyn, wat iemand as president van dié land kan dien, op te hef. Ekonomies word China gekenmerk deur wisselkoersmanipulasie, die uitbuiting van goedkoop arbeid en baie swak en soms totaal ontbrekende veiligheids- en omgewingsregulasies. In Indië, Bangladesj, Pakistan en Indonesië gaan dit nie juis beter nie.